Novi Sad - Radna grupa Odbora za ustavnopravni položaj Skupštine Vojvodine, sastavljena od stručnjaka pravnih nauka, predaće danas novi tekst Statuta tom Odboru.

Sedam stručnjaka, koji su izabrani na predlog poslaničkih grupa vojvođanskog parlamenta, bili su ovlašćeni da usklade dve trećine tog dokumenta sa Ustavom.

Usaglašeni tekst Statuta, u koji je novosadski "Dnevnik " imao uvid, nema preambulu jer je ona odlika samo Ustava i pojedinih zakona, a ne i podzakonskih akata, poput Statuta.

Takođe, nasuprot neustavnom tekstu pravnog akta, u novom tekstu Novi Sad nije glavni grad Vojvodine. U članu 10. on je naveden kao Grad Novi Sad, a postoji alternativno rešenje da se Novi Sad definiše kao "sedište pokrajinskih organa", o čemu će odlučiti Odbor, navodi "Dnevnik".

U tom članu se navodi i da "Pokrajinskom skupštinskom odlukom može se predvideti da sedište određenih organa AP Vojvodine bude van Grada Novog Sada".

Takođe postoji nekoliko opcija i u vezi s Vladom Vojvodine. Ona se, po novom tekstu, po predlogu četiri člana Radne grupe, definiše kao Izvršno veće koje je izvršni organ AP Vojvodine.

Njegov rad usmerava Skupština Vojvodine, kako je naloženo u članu 47. Zanimljivo je da je tri člana grupe umesto Vlade Vojvodine kao alternativno rešenje predložilo "Pokrajinska vlada" dok je Svetozar Čiplić kao alternativno rešenje predložio i termine "Pokrajinski savet ministra" i "Pokrajinsko veće ministara".

Po mišljenju stručnjaka, poslednja dva termina su prihvatljivija od naziva "vlada" jer ministri ne vladaju nego izvršavaju.

Članovi radne grupe nisu se usaglasili ni oko grba Vojvodine. Po novom tekstu Statuta, Pokrajina može imati dva grba, oficijelni i tradicionalni, kako su u svom rešenju predložila četiri člana Radne grupe.

Ustavni sud je krajem prošle godine dve trećine Statuta ocenio neustavnim.

Radnu grupu Odbora za ustavnopravni položaj Skupštine Vojvodine za usklađivanje Statuta imenovao je predsednik skupštine Ištvan Pastor, na osnovu predloga poslaničkih grupa u pokrajinskom parlamentu.

DS je u radnu grupu predložila bivšeg predsednika Ustavnog suda Svetozara Čiplića, SNS advokata Vladimira Galića, a SVM profesora prava Tamaša Korheca. Poslanička grupa SPS-PUPS-JS-SDPS predložila je pravnog eksperta Vladana Kutlešića, LSV advokaticu Mirjanu Tomić Jovanović, SRS profesora prava Miroslava Milosavljevića, a DS S profesora prava Slobodana Orlovića.

Konačan tekst će kao nacrt biti dostavljen poslanicima Skupštine Vojvodine, a ukoliko dobije podršku dvotrećinske većine, predlog teksta Statuta biće upućen Narodnoj skupštini na usvajanje.

Za usklađivanje i usvajanje najvišeg pravnog akta Pokrajine, Ustavni sud je dao rok do 6. juna.